पाठ 1
यहोशवा अमालेकी लोकांशी लढतो
शिक्षक मार्गदर्शिका  ·  पाहा, ऐका आणि जगा – पुस्तक 3: देवाद्वारे विजय
	उद्देश
	प्रार्थना हाच विजयाचा मार्ग आहे हे मुलांना दाखवणे.

	शास्त्रवाचन
	निर्गम 17:8-16

	पाठांतर वचन
	लूक 18:1
मग येशूने आपल्या शिष्यांना … सांगितले की त्यांनी नेहमी प्रार्थना करावी आणि खचून जाऊ नये.



पाठाचे सादरीकरण
सुरुवात
तुम्ही एखादी गोष्ट करण्याचा प्रयत्न केला आणि ती खूप कठीण ठरली, त्याबद्दल वर्गाला सांगा. यशस्वी होण्यापूर्वी तुम्हाला बराच वेळ त्यावर मेहनत करावी लागली. तुम्ही सुरू न होणाऱ्या गाडीचे उदाहरण वापरू शकता. मी चावी अनेक वेळा फिरवली, पण इंजिन सुरू झाले नाही. मग मी पेट्रोलचा पेडल जोरात दाबला, तरीही यश आले नाही. शेवटी काही मित्रांनी गाडी ढकलली आणि इंजिन सुरू झाले.
मुलांना गाड्यांची ओळख नसेल, तर स्टोव्ह पेटवणे किंवा झाडाचा बुंधा खणून काढणे यांसारखे दुसरे उदाहरण वापरा, ज्यात तुम्हाला नेहमीपेक्षा जास्त अडचणी आल्या होत्या.
पाठातील मुख्य मुद्दे
	1.मोशेचे काम खूप कठीण होते. मिसरमधून आलेल्या निर्वासित इस्राएल लोकांना वाळवंटातून देवाने वचन दिलेल्या देशात न्यायचे होते. त्यांना अनेक अडचणींना तोंड द्यावे लागले. अनेक टोळ्यांना इस्राएल लोकांचा नाश करायचा होता. त्यांतील एका टोळीचे नाव अमालेकी असे होते (वचन 8).
	2.मोशेने आपला दुय्यम अधिकारी यहोशवा याला काही इस्राएली माणसे निवडून या क्रूर टोळीशी लढायला जायला सांगितले (वचन 9).
	3.यहोशवा आणि त्याची थोडी माणसे लढत असताना मोशेने त्यांच्यासाठी प्रार्थना केली (वचन 10). आज आपण प्रार्थना करताना बहुधा मान खाली घालतो, पण मोशेने देवाकडे आपले हात पसरले. देवाची मदत मागण्याची ती त्याची पद्धत होती.
	4.मोशे प्रार्थनेत हात उंच धरत होता तोपर्यंत इस्राएल लोक लढाई जिंकत होते. पण लढाई बराच वेळ चालली आणि मोशेचे हात थकले. तेव्हा मोशेचे साथीदार अहरोन आणि हूर यांनी त्याचे हात धरून त्याला मदत केली (वचन 11-12).
	5.चित्र 1 दाखवा. चित्राविषयी चर्चा करून आणि निरनिराळी माणसे कोण आहेत हे विचारून कथेची थोडक्यात उजळणी करा. महत्त्वाचा मुद्दा: इस्राएल लोकांनी एका मोठ्या, क्रूर टोळीवर विजय मिळवला कारण त्यांचे सामर्थ्य प्रार्थनेत होते.
पाठांतर वचन पक्के करा
कथेला आपला प्रतिसाद
ख्रिस्ती झाल्यानंतर जॉर्ज म्युलर नावाच्या एका माणसाने आपल्या पाच मित्रांसाठी रोज प्रार्थना करायला सुरुवात केली. 18 महिन्यांनंतर त्यांपैकी एक जण ख्रिस्ती झाला. जॉर्जने देवाचे आभार मानले आणि उरलेल्या चौघांसाठी रोज प्रार्थना करत राहिला. पाच वर्षांनी दुसरा मित्र ख्रिस्ती झाला. आता तिघे उरले होते. जॉर्ज प्रार्थना करत राहिला आणि सहा वर्षांनी तिसरा मित्र वळला. जॉर्जने त्याच्यासाठी जवळजवळ 13 वर्षे रोज प्रार्थना केली होती! चौथा मित्र जॉर्जने 34 वर्षे प्रार्थना केल्यानंतर ख्रिस्ती झाला. पाचवा आणि शेवटचा मित्र जॉर्जच्या मृत्यूनंतर वळला. जॉर्ज म्युलरने आपल्या मित्रांसाठी प्रार्थना करणे कधीही सोडले नाही.
मुखपाठ वचनाची उजळणी करा

